Oupa sterf week ná kleindogter (8) hom skietFoto: Verskaf. Die 46-jarige man wat op 3 April tydens ŉ fratsongeluk deur sy agtjarige kleindogter in die kop geskiet is, is Dinsdag in die hospitaal dood. Brig. Mashola Manamela, Randfontein se stasiebevelvoerder, het die nuus aan Maroela Media bevestig. “Ons het Dinsdag die nuus ontvang dat hy in die Chris Hani Baragwanath-hospitaal dood is. Die nadoodse ondersoek sal aandui of hy beswyk het aan sy beserings of nie en wat presies die oorsaak van sy dood was,” het Manamela gesê. Die saak van poging tot moord wat aanvanklik ondersoek is, sal nou omgeskakel word na moord. Maroela Media het vroeër berig die voorval het in Helikonpark in Randfontein plaasgevind. Manamela het gesê die slagoffer het in sy bed geslaap met sy vuurwapen onder sy kopkussing. “ŉ Agtjarige kind het hom toe na bewering in die kop geskiet,” het Manamela gesê. Manamela kon nie bevestig hoe die kind die vuurwapen in die hande gekry het of presies hoe die skietvoorval gebeur het nie, en het gesê dit sal deel vorm van die polisie se ondersoek. Russel Meiring, woordvoerder van ER24, het gesê paramedici is om 07:10 na die toneel ontbied. “Toe paramedici by die toneel opdaag, is hulle na die slaapkamer van die huis gelei. Die man is in sy bed aangetref met ŉ skietwond aan sy kop,” het Meiring gesê. Die man is volgens Meiring op die toneel gestabiliseer en daarna per mediese helikopter na die Chris Hani Baragwanath-hospitaal gehaas vir verdere mediese behandeling. Manamela wou nie in dié stadium die slagoffer se identiteit bevestig nie. Die polisie se ondersoek duur voort.